Σε νέες αλλαγές στις εργασιακές σχέσεις αναμένεται να προχωρήσει το επόμενο χρονικό διάστημα η κυβέρνηση, μετά τις πρόσφατες τροπολογίες για τις απολύσεις και τις εργολαβίες. Στο επίκεντρο των πρωτοβουλιών του υπουργείου Εργασίας θα βρεθεί ο συνδικαλιστικός νόμος, με αιχμή την καθιέρωση ηλεκτρονικής ψηφοφορίας στις διαδικασίες λήψης αποφάσεων για την διεξαγωγή απεργίας.

Σύμφωνα με πηγές του υπουργείου Εργασίας που επικαλείται σήμερα η «Καθημερινή της Κυριακής», η πρώτη παρέμβαση του υπουργείου Εργασίας θα προβλέπει την δυνατότητα της ηλεκτρονικής ψηφοφορίας ώστε να υπάρχει «ανεμπόδιστη καθολική συμμετοχή των εργαζομένων στις αρχαιρεσίες και στην άσκηση του σχετικού δικαιώματός τους». Παράλληλα, διατηρείται η υποχρεωτικότητα παρουσίας 50%+1 στην λήψη των οικονομικών ενεργών μελών μιας πρωτοβάθμιας συνδικαλιστικής οργάνωσης στην γενική συνέλευση, προκειμένου να ληφθεί έγκυρη απόφαση.

Η δεύτερη παρέμβαση, που προβλέπει ο σχεδιασμός του υπουργείου Εργασίας, θα αφορά τη δημιουργία ενός ηλεκτρονικού μητρώου για τις συνδικαλιστικές οργανώσεις των εργαζόμενων και των εργοδοτών. Στόχος είναι η οργάνωση ενός μητρώου μελών για κάθε συνδικαλιστική οργάνωση με ακριβή αριθμό συμμετεχόντων σε αυτή και άρα διαφάνεια στη συμμετοχή των συνδικαλιστών σε όλες τις αποφάσεις που λαμβάνονται.

Η τρίτη παρέμβαση θα σχετίζεται με τη δημιουργία ειδικής ιστοσελίδας, όπου οι συνδικαλιστικές οργανώσεις θα μπορούν να δημοσιοποιούν τις ανακοινώσεις του ηλεκτρονικά, ώστε να περιοριστεί το φαινόμενο της αφισοκόλλησης.

Από το υπουργείο Εργασίας, πάντως, επισημαίνεται πως οι όποιες παρεμβάσεις αποφασιστούν, θα τεθούν σε κοινωνικό διάλογο με τους εμπλεκόμενους φορείς, έτσι ώστε να αναζητηθεί η απαραίτητη συναίνεση από τους εκπροσώπους των συνδικαλιστών.

naftemporiki.gr με πληροφορίες από «Καθημερινή»